CELEX: 32018D1984
Language: lv
Date: 2018-12-13 00:00:00
Title: Īstenošanas lēmums (ES) 2018/1984 (2018. gada 13. decembris), ar ko shēmu KZR INiG System atzīst par tādu, kas pierāda atbilstību ilgtspējības kritērijiem saskaņā ar Eiropas Parlamenta un Padomes Direktīvām 98/70/EK un 2009/28/EK

14.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 317/25
               
            
         ĪSTENOŠANAS LĒMUMS (ES) 2018/1984
         (2018. gada 13. decembris),
         ar ko shēmu KZR INiG System atzīst par tādu, kas pierāda atbilstību ilgtspējības kritērijiem saskaņā ar Eiropas Parlamenta un Padomes Direktīvām 98/70/EK un 2009/28/EK
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 1998. gada 13. oktobra Direktīvu 98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK (1), un jo īpaši tās 7.c panta 4. punkta otro daļu,
         ņemot vērā Eiropas Parlamenta un Padomes 2009. gada 23. aprīļa Direktīvu 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK (2), un jo īpaši tās 18. panta 4. punkta otro daļu,
         tā kā:
         
                     (1)
                  
                  
                     Direktīvas 98/70/EK 7.b un 7.c pantā un IV pielikumā un Direktīvas 2009/28/EK 17. un 18. pantā un V pielikumā ir noteikti līdzīgi biodegvielu un bioloģisko šķidro kurināmo ilgtspējības kritēriji, kā arī līdzīgas procedūras, kas jāievēro, verificējot šādu biodegvielu un bioloģisko šķidro kurināmo atbilstību minētajiem kritērijiem.
                  
               
                     (2)
                  
                  
                     Ja Direktīvas 2009/28/EK 17. panta 1. punkta a), b) un c) apakšpunkta vajadzībām ir jāņem vērā biodegvielas un bioloģiskie šķidrie kurināmie, dalībvalstīm būtu jāprasa, lai uzņēmēji apliecina, ka biodegvielas un bioloģiskie šķidrie kurināmie atbilst minētās direktīvas 17. panta 2. līdz 5. punktā noteiktajiem ilgtspējības kritērijiem.
                  
               
                     (3)
                  
                  
                     Komisija var nolemt, ka brīvprātīgās valstu vai starptautiskās shēmās, kurās izklāstīti biomasas produktu ražošanas standarti, ir ietverti precīzi dati Direktīvas 2009/28/EK 17. panta 2. punkta vajadzībām un/vai tās apliecina, ka biodegvielas vai bioloģiskā šķidrā kurināmā sūtījumi atbilst 17. panta 3., 4. un 5. punktā noteiktajiem ilgtspējības kritērijiem un/vai ka materiāli nav tīši modificēti vai pārvērsti par atkritumiem, lai uz sūtījumu vai tā daļu attiektos IX pielikums. Ja uzņēmējs iesniedz apliecinājumu vai datus, kas iegūti saskaņā ar Komisijas atzītu brīvprātīgo shēmu, ciktāl uz tiem attiecas atzīšanas lēmums, dalībvalstij nebūtu jāpieprasa no piegādātāja papildu pierādījumus par atbilstību ilgtspējības kritērijiem.
                  
               
                     (4)
                  
                  
                     Pieprasījums atzīt, ka brīvprātīgā shēma KZR INiG System apliecina biodegvielas sūtījumu atbilstību Direktīvā 98/70/EK un Direktīvā 2009/28/EK izklāstītajiem ilgtspējības kritērijiem, Komisijai tika iesniegts 2017. gada 11. augustā. Shēma, kas reģistrēta adresē ul. Lubicz 25A, 31-503 Kraków, Polijā, aptver plašu izejvielu loku, tostarp atkritumus un atlikumus, kā arī visu pārraudzības ķēdi.
                  
               
                     (5)
                  
                  
                     Komisija, novērtējot shēmu KZR INiG System, konstatēja, ka tā pienācīgi aptver Direktīvā 98/70/EK un Direktīvā 2009/28/EK noteiktos ilgtspējības kritērijus un ka tajā izmanto masu bilances metodiku, kas atbilst Direktīvas 98/70/EK 7.c panta 1. punkta un Direktīvas 2009/28/EK 18. panta 1. punkta prasībām.
                  
               
                     (6)
                  
                  
                     Shēmas KZR INiG System novērtējums liecināja, ka tā pienācīgi atbilst atbilstīgiem ticamības, pārredzamības un neatkarīgas revīzijas standartiem, kā arī Direktīvas 98/70/EK IV pielikumā un Direktīvas 2009/28/EK V pielikumā izklāstītajām metodiskajām prasībām.
                  
               
                     (7)
                  
                  
                     Šajā lēmumā paredzētie pasākumi ir saskaņā ar Biodegvielu un bioloģisko šķidro kurināmo ilgtspējības komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Shēma KZR INiG System (“shēma”), kuras atzīšanas pieprasījums Komisijai tika iesniegts 2017. gada 11. augustā, apliecina, ka atbilstoši shēmā noteiktajiem biodegvielu un bioloģisko šķidro kurināmo ražošanas standartiem saražoto biodegvielu un bioloģisko šķidro kurināmo sūtījumi atbilst ilgtspējības kritērijiem, kas noteikti Direktīvas 98/70/EK 7.b panta 3., 4. un 5. punktā un Direktīvas 2009/28/EK 17. panta 3., 4. un 5. punktā.
            Turklāt shēmā ir ietverti precīzi dati Direktīvas 2009/28/EK 17. panta 2. punkta un Direktīvas 98/70/EK 7.b panta 2. punkta vajadzībām.
         
         
            2. pants
            Ja shēmā, kura 2017. gada 11. augustā tika iesniegta atzīšanai Komisijā, tiek izdarītas tādas saturiskas izmaiņas, kas var ietekmēt šā lēmuma pieņemšanas pamatu, par šādām izmaiņām nekavējoties paziņo Komisijai. Komisija paziņotās izmaiņas izvērtē, lai noteiktu, vai shēma vēl joprojām pienācīgi aptver tos ilgtspējības kritērijus, attiecībā uz kuriem tā ir atzīta.
         
         
            3. pants
            Komisija drīkst šo lēmumu atcelt cita starpā šādos apstākļos:
            
                        a)
                     
                     
                        ja ir skaidri apliecināts, ka ar šo shēmu nav īstenoti elementi, kurus šā lēmumā sakarā uzskata par izšķirīgiem, vai tad, ja shēmas elementi ir nopietni un strukturāli pārkāpti;
                     
                  
                        b)
                     
                     
                        ja par shēmu Komisijai netiek iesniegti gada ziņojumi, kā noteikts Direktīvas 98/70/EK 7.c panta 6. punktā un Direktīvas 2009/28/EK 18. panta 6. punktā;
                     
                  
                        c)
                     
                     
                        ja ar šo shēmu netiek īstenoti neatkarīgas revīzijas standarti, kas norādīti Direktīvas 98/70/EK 7.c panta 5. punkta trešajā daļā un Direktīvas 2009/28/EK 18. panta 5. punkta trešajā daļā minētajos īstenošanas aktos, vai citu shēmas elementu uzlabojumi, kurus uzskata par izšķirīgiem atzīšanas pagarināšanai.
                     
                  
         
            4. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            To piemēro līdz 2024. gada 3. janvārim.
         
         
            Briselē, 2018. gada 13. decembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 350, 28.12.1998., 58. lpp.
         
         
            (2)  OV L 140, 5.6.2009., 16. lpp.